فالعدد ديال الأربعاء الجاي، جريدة صوت الأزهر، الناطقة باسم “جامع الأزهر”، اعتبرات أن اللباس عمرو كان مبرر للاعتداء الجنسي من تحرش واغتصاب. وطالبات الأزهر، فالعدد ديالها لجديد، بدعم ضحايا الاعتداء الجنسي وتشجيعهم على الكلام والشكوى، باعتبار أن هذ الجرائم الجنسية غاتزيد تشجع على انتهاك الأعراض ديال الناس وحرماتهم. ورفضات الجريدة، فالموضوع اللي حطات تفاصيلو فالصفحة الأولى تحت هاشتاكَ “طمنو بناتكم”، لوم الضحية بسبب ما تعرضت له، واعتبارها شريكة فالهذ الجريمة بسبب لباسها او تصرفاتها، على اعتبار ان هذشي غايزيد من هذ النوع من الجرائم، اللي كتشوفها “من كبائر الذنوب وفعل من أفعال المنافقين”. وقالت أن الاصل هو “غض البصر عن المحرمات”، وبالتالي ف”إلصاق جريمة التحرش بنوع الملابس تبرير واهم يصدر عن ذوي النفوس المريضة”، على حد قولها. وتزامنات هذ الفتوى اللي صدراتها الأزهر مع حدث تداول مجموعة من النشطاء على مواقع التواصل الاجتماعي لحادث اغتصاب طالب بأكثر من 50 بنت فالجامعة الأمريكية فالقاهرة، واللي من بينهم طفلة عندها 14 لعام، حسب ما يروج. 
الأزهر: اللباس عمرو كان مبرر للاغتصاب والتحرش.. وخاص نشجعو بناتنا على الشكوى وفضح المجرمين